# Mentor feladatai

**Fogalom magyarázat:**

**A mentor segíti a gyakornokot a köznevelési intézmény szervezetébe történő beilleszkedésben és a pedagógiai-módszertani feladatok gyakorlati megvalósításában az általa ellátott pedagógus-munkakörrel kapcsolatos tevékenységben**: − az óvoda pedagógiai programjában megnevezett munkaköri feladataira vonatkozó előírások értelmezésében és szakszerű alkalmazásában, − a foglalkozások felépítésének, az alkalmazott pedagógiai módszereknek, a neveléshez alkalmazott segédleteknek, foglalkozási eszközöknek a célszerű megválasztásában, a foglalkozási egységek előkészítésével, megtervezésével és eredményes megvalósításával kapcsolatos írásbeli teendők ellátásában, valamint − a minősítővizsgára való felkészülésben.

1. **A mentorálásra vonatkozó alapelvek:**

* a pedagógusok elképzeléseinek, gyakorlatának, tapasztalatainak, kétségeinek megismerése jó alapul szolgál a tervezéshez;
* a kétkörös tanulás (a saját nézetek megkérdőjelezése, vizsgálata, alakítása), a pedagógus saját gyakorlatának felülvizsgálata támogatást igénylő folyamat, ennek alkalmazása lehetővé teszi a tartós változást;
* a reflektív gyakorlat, az önreflexió a szakmai fejlődés hajtóereje;
* a *„kritikus-barát”* módszer a mentori gyakorlat elmélyülését, a gyakornok szakmai fejlődését szolgálja
* gyakorlatközpontúság, folyamatba ágyazottság

1. **A saját élmények feltárására és a jó gyakorlatok elmélyítésére, beépülésére javasolt módszerek:**

* előadás, offline és online interaktív előadás webinárium keretében, chatszoba,
* megbeszélés online és jelenléti formában,
* kooperatív csoportmunka
* **tervező munka, féléves mentori és gyakornoki szakmai fejlődési terv készítése (a 3 havi mentori teljesítési igazolás feltétele a gyakornoki szakmai fejlődési terv postai úton történő beküldése az Projektirodának az 1. kifizetéshez),**
* foglalkozás tervezése és megfigyelése,
* saját foglalkozás tartása, elemzése,
* hospitálás egymás foglalkozásain,
* reflektív módszerek élőszóban, reflektív napló készítése,
* írásos elemzés készítése a gyakorlati feladatokról,
* **gyakornoki és mentori portfólió készítése** **(a 6 havi mentori teljesítési igazolás feltétele a 2. kifizetéshez a gyakornoki portfólió postai úton történő beküldése a Projektirodának)** és az előbbi elemzése, prezentáltatása mentorálttal
* szakirodalom feldolgozás
* probléma feldolgozása és megoldása online formában is

A gyakornoki munka fókuszában kezdetben a tervezés, és a napi szintű pedagógiai munka megvalósítása állnak (gyakornoki szakmai és mentori fejlődési terv, foglalkozástervek készítése, megvalósítása és megbeszélése), a későbbiekben a minősítési rendszerben megfogalmazottokkal összhangban az e-portfólió, majd a digitális bemutató elkészítése. A mentor támogatja a gyakornokot a képzésből a gyakorlatba való átmenetben. Segíti a kezdő pedagógus beilleszkedését a szakmai közösségekbe és az adott óvodába, illetve támogatja a szakmai identitás alakulását, érlelődését. A betanulás időszakában a mentor a pályakezdő szakmai (szaktárgyi, oktatási-nevelési kérdések), személyes (a szakmai identitás alakulása, érzelmi támogatás) és közösségi beilleszkedését (integráció a szakmai közösségekbe) támogató tevékenységet is folytat.

1. **Mentori feladatok a gyakornok vonatkozásában:**
2. *Új, még a mentor által nem tutorált gyakornok esetében (amikor a gyakornok új intézménybe, vagy új mentorhoz kerül)*

* A gyakornok fogadása;
* A gyakornok megismertetése az intézmény dokumentumaival;
* A gyakornok bevezetése a református óvoda keresztyén pedagógiai/nevelési sajátosságaiba;
* A fenntartó egyházközség bemutatása, pl. presbitériumi ülés alkalmával;

1. *Minden gyakornok estében:*

* A gyakornok támogatása a sikeres minősítő vizsgára történő felkészülésben
* A gyakornok szakmai elhivatottságának és szakmai identitásának formálása, erősítése, motiválása
* Az óvoda külső és belső kapcsolatrendszerének megismertetése a gyakornokkal
* A gyakornok szakmai fejlődésének és közösségi beilleszkedésének segítése
* Az indirekt támogatás, így a non direktív, vagyis mellérendelt kapcsolati viszonyt feltételező, az autonómiát, a szakmai személyiséget tiszteletben tartó, tükröző és értelmezni segítő attitűddel kísért szakmai viszony kialakítása és fenntartása,
* **féléves gyakornoki szakmai fejlődési terv készíttetése**
* **féléves gyakornoki portfólió készíttetése, annak elemeztetése, prezentáltatása a gyakornokkal, arra visszajelzés nyújtása szóban**

1. **Mentori feladatok a saját mentori tevékenységére vonatkozóan:**

* a mentori tevékenység tudatosítása, erősítése, rendszerszerűvé és koherenssé tétele
* a kollaboratív tanulás, a tudásmegosztás, valamint a multiplikációs tevékenység szélesítése
* a szakmai önreflexió modellálása, a mentor saját reflektív szakmai attitűdje szolgáljon példaként a gyakornok szakmai önreflexiójának kiépüléséhez
* **féléves mentori szakmai fejlődési terv készítése és féléves mentori portfólió készítése**

**Kérések:**

**Fenntartókhoz**

Biztosítsanak lehetőséget a mentoroknak és a gyakornokoknak a továbbképzéseken szerzett friss információk megosztására, a tanult újszerű módszerek és a jó gyakorlatok terjesztésére, megosztására. Biztosítsanak olyan tanulási környezetet, amely lehetőséget ad az intézmények közötti, a mentorálást is támogató szakmai kommunikációra (pl. nevelőtestületi értekezlet, szakmai nap, nyílt nap).

**Intézményvezetőkhöz:**

A mentorokat körültekintően és megalapozottan kell kiválasztani**, mentor csak PED II. besorolású óvodapedagógus lehet.** Fontos a gyakornok és a mentor emberi kapcsolata és az önkéntes vállalás is. Fordítsanak figyelmet a mentor munkájára, a mentorálás folyamatára, ismerjék el és támogassák a mentor és a gyakornok közös erőfeszítéseit, adjanak lehetőséget tevékenységeik, eredményeik bemutatására. A gyakornokokat vonják be a nevelőtestületi munkába, biztosítsanak természetes, gyakorlati lehetőségeket óvodai kapcsolatrendszerük alakulására, fejlődésére. Ismerjék meg a gyakornokok továbbfejlődési szükségleteit, és támogassák továbbképzéseken való részvételüket. Szervezzenek intézményen belül és/vagy intézmények között is olyan szakmai műhelyeket, amelyeken a mentorok (és a gyakornokok) megoszthatják tapasztalataikat. Használják ki a jelenléti és virtuális tanulási formák lehetőségeit.

**Mentorokhoz:**

A mentori feladat vállalása legyen körültekintő, végiggondolt döntés. Tartsák tiszteletben a gyakornok egyéniségét, és segítsék önálló pedagógussá válását. Ne erőltessék rá saját, már kialakult pedagógiai felfogásukat és gyakorlatukat. **Használják fel saját mentori portfóliójukat mentori szakvizsga megszerzésére, hiszen a RÓTÖM programban - hosszú távon - olyan tutorokra és mentorokra számítunk, akik a közeljövőben megszerzik a mentori szakvizsgát, és egyben NEM az intézmény vezetői. Ez egy közös tanulási folyamat, ami lehetőséget ad a szakmai megújulásra, erősödésre is.**